|  |  |  |
| --- | --- | --- |
| ПРОТОКОЛ | | **Заседание на Съвет на учените**  **към Министъра на околната среда и водите**  **„Въвеждане на нов подход за опазване на водите, използвани за питейно-битово водоснабдяване“**  **21 ноември 2018 г., 14,00 часа,**  **МОСВ, зала „Европа“**  **гр. София** |
| **Председател**  **Министър Нено Димов**  **Присъствали членове на Съвета**  **Доц. д-р инж. Ирина Костова** - декан на Хидротехнически факултет, Университет по архитектура, строителство и геодезия – София  **Доц. д-р Петинка Галчева**, декан на Факултет по природни науки, Шуменски университет „Епископ Константин Преславски“  **Проф. Никола Колев** – почетен член  **Акад. Александър Александров** - почетен член  **Проф. д-р инж. Валентин Колев** – декан на Електротехнически факултет, Технически университет – София  **Доц. д-р Анна Ганева** - директор на Института по биоразнообразие и екосистемни изследвания при БАН  **Доц. д-р Христо Хинков, дм** - директор на Националния център за обществено здраве и анализи  **Проф. Георги Цанков** – почетен член  **Проф. д-р Христомир Брънзов** – заместник-директор на Национален институт по метеорология и хидрология при БАН  **Комисар доц. д-р Иван Тодоров** – декан на Факултет „Пожарна безопасност и защита на населението“, Академия на МВР – София  **Участници от МОСВ, дирекция „Управление на водите“**  **Илияна Тодорова** – директор  **Мария Арангелова** - началник на отдел „Управление на речните басейни“  **Росица Петрова** – държавен експерт в отдел „Управление на речните басейни“  **Модератор**  **Росица Карамфилова** - началник на отдел „Стратегия и програми за околна среда“, МОСВ | | |
|  | **Министър Нено Димов** откри заседанието на Съвета на учените и поздрави присъстващите по повод християнския празник Въведение Богородично - Деня на християнското семейство. Като благодари на всеки поотделно, министър Димов направи кратък преглед на отделните случаи на оказано съдействие от членовете и екипите на представените в състава на Съвета научни звена през изминалия период от учредяването му до сега: за интегриране на системите на Изпълнителната агенция по околна среда и гражданските мрежи за измерване на качеството на атмосферния въздух в София; във връзка с решенията, които трябваше да бъдат взети относно статута и дейностите в защитена зона "Калиакра", както и по въпроси, свързани със защитената територия Природен парк "Витоша".  Министър Димов информира присъстващите, че през м. август е запознал звената на министерството на територията на страната с дейността и състава на Съвета с цел улесняване на взаимодействието и засилване на връзките на регионалните структури на МОСВ с членовете на Съвета. Резултатите са проявени най-напред в обучителните кампании за управление на риска от наводнения на две от дирекциите за басейново управление на водите - в Пловдив и Варна, в което цели обучителни модули са осъществени съвместно с екипа на Хидротехническия факултет на Университета по архитектура, строителство и геодезия – София.  „Желанието на министерството е нашият научен съвет да е първият кръг от хора, които разглеждат предложенията за промени в Закона за водите. Подхождаме към предложението за промяна в модела за опазване на водите за питейно-битово водоснабдяване с разбирането, че темата е национално отговорна и е от изключителна важност. Затова днес започваме дискусия, която ще се разшири и с други институции и заинтересовани организации“, заяви министър Димов пред участниците в Съвета. | |
| Последвамултимедийна презентация, представена от **Росица Петрова,** с основни елементи на настоящата ситуация за опазване на водите - нормативни изисквания, фактическа обстановка в страната, идентифицирани проблеми. Бяха показани резултатите от последното проучване на Европейската комисия за практиките за опазване на водите за питейно-битово водоснабдяване в страните членки на ЕС. | |
| **Илияна Тодорова** представи подхода за промяна на режима на опазване на водите за питейно-битово водоснабдяване. Тя посочи, че предложението за промяна на режима в България има за цел да гарантира опазването на водните ресурси, като се въведе възприетата от Европейската общност концепция за защита на водите за питейно-битово водоснабдяване на база оценка на риска. Проектът на промени предвижда въвеждане на три нива на защита – „защитен пояс“, „охранителна зона“ и „зони за защита на водите“. Илияна Тодорова подчерта, че промените в закона ще бъдат обсъдени на широка дискусия с всички заинтересовани страни. Ще се даде възможност местните общности и стопанските субекти да защитят интереса си. | |
| Думата бе дадена на **доц. Ирина Костова,** която изрази подкрепа на предложението запромяна в категоризирането на санитарно-охранителните зони (СОЗ) с въвеждане на три нива на защита и предприемането на мерки за реалното им функциониране. Тя изказа мнение, че водещото средство трябва да бъде не площта на СОЗ, а дълготрайното запазване на качеството на водоизточниците, отчитайки и самопречиствателната им способност. Необходимо е в бъдеще да се правят причинно-следствени анализи при установяване на нарушения в качеството на водните ресурси, както и да се спазват изискванията на европейското законодателство в частта планове за управление на риска и контрол върху мониторинга на качествените показатели. Необходимо е ясно да се дефинират отговорностите за спазване на режимите в зоните и приложимите мерки за преодоляване на идентифицираните проблеми, подчерта доц. Костова и обърна внимание, че трябва да се предложат механизми, които ще доведат до решаване на проблемите, посочени в анализа, както и да се предложат конкретни постановки за управление на тази материя, с ясни отговорности, срокове, финансиране и пр. Доц. Костова маркира, че важен въпрос е споделената отговорност/разпределението на отговорностите, когато на една СОЗ има няколко потребители. | |
| Последва представяне на становищата и препоръките, получени в предварителен режим: **доц. Петинка Галчева** представи становище на специалисти от катедра „Биология“ в Шуменския университет „Епископ Константин Преславски“; **проф. Никола Колев** представи становище на проф. Надка Игнатова – преподавател във Факултета по екология и ландшафтна архитектура към Лесотехническия университет в София; от **доц. Димитър Панайотов**, който въпреки че е възпрепятстван да присъства на заседанието, е изпратено становище и препоръки от Аграрен факултет при Тракийски университет – Стара Загора. | |
| Последваха изказвания на почти всички присъстващи членове на Съвета:  **Акад. Александър Александров** определи темата като изключително сериозна, като посочи, че България по водни източници е на последно място на Балканите – най-малко литри вода, които произвежда природата, на човек от населението. Той изложи факта, че 70 до 80 % от питейните води се генерират в горите на България. Количеството и качеството на питейните води, доколкото ги имаме, зависят от стопанисването на горите, поради което е обособена една особена категория, наречена водохранни гори. Те възлизат на около 2,5 млн. дка и представляват 6 % от повърхността на горите. Заслужава си по този въпрос да се работи и да се види как тази площ може да се увеличи в разумни граници. Под местата, откъдето се черпят води, се наблюдава осушаване и смяна на растителността – процеси, които е задължително да бъдат контролирани, включително с промени в законодателството, подчерта акад. Александров. | |
| **Проф. Валентин Колев** говори за важността на водата като енергиен ресурс, който трябва да бъде разумно използван. Той се позова на количествена оценка, че в напредналите държави водният потенциал е използван 60-65 %, а в България нивото е по-ниско (не повече от 40 %), въпреки полаганите усилия с промени в законодателството, преференции за използването и пр. | |
| **Доц. Анна Ганева** се присъедини към изказаните становища, че трябва да се направи много здрава методична основа за прецизно изработване на нормативните документи, които имат нужда от актуализация. Мерките за намаляване на въздействието от съществуващите в зоните дейности са въпрос на прецизиране на контрола, как задълженията на стопанисващите органи ще бъдат проследявани. Тя се изказа в подкрепа на подхода, да се осигури защита не около всяко водовземно съоръжение, а около група водовземни съоръжения, разположени в определен район, и постави на дискусия въпроса, през колко време е необходимо да се обсъждат със заинтересованите страни мерките, които ще се прилагат в зоните за защита и охранителните зони. | |
| **Доц. Христо Хинков** изказа поздравления за предприетия от МОСВ междусекторен подход**,** защото е ясно, чепроблемът за опазването на водата не може да бъде решаван от едно ведомство. От гледна точка на Министерството на здравеопазването фокусът е безопасността на водата за пиене. Той посочи за пример скорошен проблем с питейната вода в Кърджалийско, причинен от просмукване от запечатани мини, и изтъкна важността на мерките за защита, които се предвиждат от нормативните документи в подобни случаи. | |
| **Проф. Георги Цанков** обърна внимание върху необходимостта да се реагира на отделни случаи назамърсяване от стари азбестово-циментови тръби по водопреносната система в Северозападна България, и по специално в района на община Белоградчик, с предложение да се осигурят средства за извършване на подмяна на тръбите. Той се изказа в подкрепа на убеждението, че количеството и качеството на питейните води зависи в най-голяма степен от устойчивото стопанисване на горите. | |
| Заседанието продължи час и десет минути и беше закрито от председателя на Съвета, **министър Нено Димов,** който изказа благодарност за отделеното време и представените мнения и становища**.** Той изрази съгласие със споделеното от присъстващите убеждение, че методологическата рамка за нормативната промяна трябва да е максимално ясна, за да бъде възможно прилагането на практика. Предстои следващ етап в процеса на обсъждането – каза министър Димов - кръгла маса, на която да има и други заинтересовани страни от посочените на заседанието сектори енергетика, здравеопазване, земеделие и други, а в по-късен етап ще се включат и представители на гражданското общество, защото е важно да се намерят работещи решения. | |